## La Generalitat celebra una trobada sobre el futur i la utilització lliure de les dades amb motiu del Dia Internacional de les Dades Obertes

*** El director general de Transparència i Participació ha intervingut en este fòrum de debat en el qual s’han compartit projectes i experiències de bones pràctiques en dades obertes**

La Generalitat ha organitzat una trobada sobre el futur i la utilització lliure de les dades amb motiu del Dia Internacional de les Dades Obertes, OpenDataDay, sessió en la qual ha participat el director general de Transparència i Participació, José Tárrega, a més de les principals entitats nacionals i internacionals en la matèria, com Open Data Charter i Asociación Multisectorial de la Información (Asedie).

Tárrega ha intervingut en el debat i ha remarcat que la filosofia de govern obert i bon govern “genera una sèrie de drets i obligacions per a l’administració pública que beneficien la ciutadania, a més de contribuir a consolidar una administració més transparent, oberta, pròxima i accessible”.

Al seu torn, José Tárrega s’ha referit a les dades obertes “com a integrants d’esta filosofia” i ha ressaltat que el Govern Valencià “ha introduït 15 nous conjunts de dades des de l’inici de la legislatura”, una ferramenta que “permet fiscalitzar l’administració pública i poder reutilitzar les dades”.

En este sentit, el director general de Transparència i Participació ha afirmat que “estem en el bon camí i hem de continuar aprofundint en eixes obligacions que ajuden la ciutadania i la democràcia a avançar”.

En la trobada sobre el Futur de les Dades Obertes han participat el gerent d’Investigacions d’Open Data Charter, Renato Berrino, que ha parlat de la importància de les dades obertes per a la transparència i la innovació; el cap de servici d’Administració i Innovació Pública de la Diputació de Castelló, Borja Colón, qui ha centrat la seua intervenció en la realitat de les dades obertes en la Diputació de Castelló; la secretària general d’Asedie, Olga Quirós, que s’ha referit a l’impuls de l’economia de la dada; i la tècnica en I+D+i de Las Naves, Empar Soriano, que ha traslladat l’experiència del programa Polis per a acostar les dades obertes als més jóvens.

El debat s’ha centrat en l’economia de la dada, el valor de les dades públiques, la introducció dels jóvens en dades obertes, a més de compartir projectes i experiències de bones pràctiques. Les dades obertes constituïxen una matèria primera indispensable per a la transparència, l’obertura institucional i la rendició de comptes, al mateix temps que representen un impuls a la col·laboració entre actors institucionals i privats.

Trobada completa [ací](https://www.youtube.com/watch?v=-dyA9MS14eg).

Fecha: 08/03/2024